**Pe-o insulă pustie în Pacific**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am uneori câte un vis mirific,

Iubita mea, că sunt numai cu tine

Pe-o insulă pustie în Pacific

Şi ne hrănim cu raze de iubire.

Cu noi trăiesc doar briza şi cu marea,

În jur nu este niciun vas de coastă,

Avem pe gene soarele şi sarea,

Iar insula este numai a noastră.

Departe suntem, singuri printre valuri,

Cu pescăruşii care se rotesc

Jucându-se cu spuma-n ritualuri

Şi râd subtil atunci când ne privesc.

- Oceanului să-i cerem derogare,

Un domiciliu pentr-o lună, două,

Să înşeuăm la vise, cai de mare

Şi goi să înotăm atunci când plouă.

În fiecare noapte, băştinaşii,

Să ne găsească-mbrățișați pe plajă,

Uimiţi să creadă că suntem urmaşii

Lui Ah Ciliz şi-apoi cuprinşi de vrajă,

Să aşteptăm o ultimă maree,

O noapte albă-n care luna plină

Fecundă, delicată ca o zeie,

Ne va hrăni cu raze de lumină.

Ioan Grigoraș & Liliana Trif

Din volumul Ești poezia sufletului meu -

Editura Rovimed Publishers Bacău - 2014